मनमहेश रूप में प्रजा को दर्शन देने निकले बाबा, राजाधिराज को दिया गया गार्ड ऑफ ऑनर
Sawan 2023 Mahakal Bhasma Aarti Darshan Details - सावन का पहला सोमवार है। उज्जैन के महाकालेश्वर मंदिर में दर्शन के लिए भक्तों की सुबह से भीड़ लगी है। भस्म आरती के लिए रात 2.30 बजे महाकाल मंदिर के पट खोले गए
सावन महीने के पहले सोमवार को उज्जैन में राजाधिराज भगवान महाकाल की सवारी निकली। उज्जैन के राजा के रूप में बाबा महाकाल अपनी प्रजा के हाल जानने के लिए निकले। कलेक्टर ने भगवान महाकाल का पूजन किया। इसके बाद बाबा को गार्ड ऑफ ऑनर दिया गया।
सावन की पहली सवारी में बाबा महाकाल ने मनमहेश के रूप में भक्तों को दर्शन दिए। सवारी में बड़ी संख्या में श्रद्धालु उमड़ पड़े। जगह-जगह बाबा महाकाल का फूल बरसाकर स्वागत किया गया।
सवारी महाकाल चौराहे से शुरू होकर हरसिद्धि होते हुए रामघाट पहुंची। जहां क्षिप्रा नदी के जल से बाबा महाकाल का अभिषेक-पूजन किया गया। यहां से सवारी वापस श्री महाकालेश्वर मंदिर लौटीं।
कड़ाबीन की परंपरा के साथ निकली सवारी 
बाबा महाकाल की सवारी सोमवार शाम ठीक 4 बजे मंदिर से निकली। यहां कड़ाबीन (एक प्रकार की बंदूक, जिसमें बारूद भरकर फायर करते हैं। इससे बाबा महाकाल को सलामी दी जाती है) की परंपरा के साथ सवारी का आगाज हुआ। यहां सरकारी पुजारी घनश्याम पुजारी ने पूजा की। इस दौरान कलेक्टर कुमार पुरुषोत्तम, एसपी सचिन शर्मा, विधायक पारस जैन, महापौर मुकेश टटवाल समेत कई अधिकारी, नेता और अन्य लोग मौजूद रहे।
सवारी में पहले भक्त मंडली, फिर भजन मंडली नाचते-गाते चली। पुलिस बैंड भी सवारी के साथ में चला। सुरक्षा के लिए सड़क के दोनों ओर बैरिकेडिंग की गई थी।
इस बार अधिक मास होने से कुल 10 सवारी निकलेंगी
सावन के हर सोमवार को महाकाल राजा की सवारी निकालने का विधान है। इस साल अधिक मास होने से सावन 59 दिन का होगा। इस दौरान कुल 10 सवारी निकाली जाएंगी। इनमें 8 सवारी सावन महीने और दो सवारी भादों में निकाली जाएंगी।
भस्म आरती के लिए रात ढाई बजे ही खोल दिए पट
सोमवार को सुबह से ही महाकाल मंदिर में दर्शन के लिए भक्तों की भीड़ लगी रही। भीड़ बढ़ती देख भस्म आरती के लिए रात 2.30 बजे महाकाल मंदिर के पट खोल दिए गए। भस्म आरती में भगवान महाकाल का पंचामृत अभिषेक पूजन कर विशेष श्रृंगार हुआ।
पंचामृत से पूजन, सूखे मेवों से दिव्य श्रृंगार
भस्म आरती में जल से भगवान महाकाल का अभिषेक करने के बाद दूध, दही, घी, शक्कर, शहद और फलों के रस से बने पंचामृत से पूजन किया गया। भांग, चंदन, सूखे मेवों से बाबा महाकाल का दिव्य श्रृंगार कर भस्म अर्पित की गई। इसके बाद रजत का त्रिपुंड, त्रिशूल और चंद्र अर्पित किया गया।
शेषनाग का रजत मुकुट, रजत की मुंडमाल और रुद्राक्ष की माला के साथ सुगंधित पुष्प से बनी फूलों की माला अर्पित की गई। मोगरे और गुलाब के पुष्प अर्पित कर फल और मिष्ठान का भोग लगाया गया। मान्यता है कि भस्म अर्पित करने के बाद भगवान निराकार से साकार रूप में दर्शन देते हैं।
पहली सवारी 10 जुलाई, शाही सवारी 11 सितंबर को 
दर्शनार्थियों के लिए यातायात, पार्किंग और डायवर्जन प्लान
डायवर्जन प्लान/प्रतिबंधित मार्ग 
वीआईपी मार्ग (समस्त प्रोटोकॉल)
वीआईपी/ प्रोटोकॉल के वाहन तीन बत्ती चौराहा से चामुण्डा माता चौराह देवास गेट, गदापुलिया, हरिफाटक टी. बेगमबाग से सीमेटेंड मार्ग होकर भारत माता मंदिर पार्किंग में जा सकेंगे।
इमरजेंसी प्लान
यदि अंदर की सभी पार्किंग भर जाती हैं, तो इंदौर, देवास की ओर से आने वाले वाहनों की इंजीनियरिंग कॉलेज मैदान में खड़ा कराया जाएगा। इंजीनियरिंग कॉलेज पार्किंग की पार्किंग भर जाने पर इन्दौर से आने वाले वाहनों की प्रशांतिधाम चौराहा के पास मैदान में पार्किंग कराया जाएगा।
इमरजेंसी में एम्बुलेंस यहां मिलेगी
सवारी के दौरान कोट मोहल्ला, गणगौर दरवाजा, चारधाम मंदिर, छत्री चौक, कमरी मार्ग, केडी गेट की ओर स्वास्थ्य विभाग की एक-एक एम्बुलेंस तैनात रहेगी। इसी तरह, महाकाल मंदिर, महाकाल लोक, चारधाम मन्दिर पर एक-एक टीम तैनात रहेगी। कलेक्टर ने कहा कि मेडिकल टीम का रिस्पॉन्स टाइम न्यूनतम होना चाहिए।
इन निर्देशों को भी जानें
लाइव दर्शन भी कर सकेंगे
मंदिर प्रबंध समिति द्वारा समिति की वेबसाइट www.mahakaleshwar.nic.in व फेसबुक पेज पर भगवान की आरती और दिन भर दर्शन के साथ सवारी का सीधा प्रसारण (लाइव) किया जाएगा। जिससे उज्जैन सहित देश-विदेश के लाखों श्रद्धालु बाबा श्री महाकाल के दर्शन व सवारी के सीधे प्रसारण का लाभ घर पर ही प्राप्त कर सकेंगे।
मंदसौर: पशुपतिनाथ मंदिर में मंगला आरती के साथ अभिषेक
सावन के पहले सोमवार को मंदसौर के पशुपतिनाथ मंदिर में भी सुबह से ही भक्त पहुंच रहे हैं। सुबह 4 बजे मंगला आरती के साथ पशुपतिनाथ का दूध, दही, शहद सहित पंचामृत से अभिषेक किया गया। 7 बजे की आरती में श्रद्धालुओं की इतनी भीड़ उमड़ी कि मंदिर में तिल रखने की जगह भी नहीं बची थी।
खंडवा: ओंकारेश्वर में पूरे महीने विशेष श्रृंगार
12 ज्योतिर्लिंगों में से एक ओंकारेश्वर धाम में बाबा का गेंदे और गुलाब के फूलों से विशेष श्रृंगार किया गया। प्रात:कालीन आरती में बाबा ओंकार को फलों का नैवेद्य लगाया गया। सुबह 5 बजे श्रृंगार के बाद महादेव ने भक्तों को दर्शन देना शुरू किया। स्वयंभू भगवान ओंकारेश्वर ज्योर्तिलिंग के मंगला आरती दर्शन आप भी घर बैठे कर सकते हैं। पूरे सावन माह में सुबह 5 बजे होने वाली बाबा ओंकारेश्वर की श्रृंगार आरती के दर्शन https://www.youtube.com/live/cjntRItXmIA?feature=share के जरिए किए जा सकते हैं।
टीकमगढ़: 2000 साल पुराने मंदिर में कुंडेश्वर के दर्शन
बुंदेलखंड के प्रसिद्ध शिवधाम कुंडेश्वर में श्रावण मास के पहले सोमवार को सुबह 4 बजे ब्रह्म मुहूर्त में सबसे पहले पुजारियों ने भगवान भोलेनाथ का अभिषेक किया। सुबह 5 बजे मंदिर का गर्भगृह आम श्रद्धालुओं के लिए खोल दिया गया। भोलेनाथ का जलाभिषेक करने श्रद्धालुओं की लंबी-लंबी कतारें लगी रहीं। प्रधान पुजारी जमुना तिवारी ने बताया कि शाम 7 बजे भूतभावन की महाआरती की जाएगी। कुंडेश्वर में भगवान भोलेनाथ का मंदिर करीब 2000 साल पुराना है। पौराणिक मान्यता के अनुसार बाणासुर की पत्नी उषा यहां पूजा-अर्चना करने आती थीं। जिसके चलते मंदिर के बगल से निकली नदी के कुंड को उषा कुंड के नाम से जाना जाता है।
रायसेन : भोजपुर मंदिर में पहुंचे 6 हजार श्रद्धालु
भोपाल से करीब 25 किलोमीटर दूर भोजपुर स्थित शिव मंदिर में सावन के पहले सोमवार को श्रद्धालुओं की भीड़ उमड़ी। यहां विराजमान शिवलिंग का सुबह 7 क्विंटल फूलों से विशेष श्रृंगार किया गया। महंत पवन गिरी गोस्वामी ने बताया कि शाम 4 बजे तक 6 हजार से ज्यादा श्रद्धालुओं ने दर्शन किए। उन्होंने बताया कि शाम 7 बजे मंदिर के पट बंद हो जाएंगे।
सावन सोमवार दर्शन से जुड़ी ये खबरें भी पढ़ें:
हेलिकॉप्टर से काशी विश्वनाथ में पहली बार पुष्प वर्षा, 3.75 लाख भक्तों ने किए दर्शन; 3 किमी. लंबी लाइन
आज सावन का पहला सोमवार है। काशी विश्वनाथ में जल चढ़ाने के लिए भक्तों को हुजूम उमड़ा है। विश्वनाथ मंदिर में पहली बार हेलिकॉप्टर से पुष्प वर्षा हुई है। हेलिकॉप्टर में बैठकर कमिश्नर कौशल राज शर्मा, डीएम एस राजलिंगम और पुलिस कमिश्नर अशोक मुथा जैन ने शिव भक्तों पर फूल बरसाए हैं। पढ़ें पूरी खबर...
सावन का पहला सोमवार..बाबाधाम देवघर में बोलबम की गूंज:शिवभक्तों की 6 किमी से लंबी कतार; सुबह 4 बजे से जलाभिषेक 
सावन के पहले सोमवार को देवघर में शिवभक्तों का मेला उमड़ा पड़ा है। कांवड़ियों का कारवां बाबा मंदिर से छह किलोमीटर दूर नंदन पहाड़ी तक पहुंच गया है।सरकारी पूजा के बाद सुबह 4 बजे से भक्त शिवजी को जल चढ़ा रहे हैं। पढ़ें पूरी खबर...